《辽阳行寄王子幻》
明代·顾养谦

八月辽阳北风烈，万树秋涛卷黄叶。
青天净洗浮云空，朔漠一扫胡尘灭。
几回回首江南游，题诗却忆三年别。
三年别君音信稀，故人念余余更切。
吴江双鲤到来频，辽东孤鹤南飞绝。
客路年年杨柳枝，笛声处处关山月。
关山月明长相思，杨柳枝青不堪折。
神通已会千古心，对面徒多一腔血。
此意昔年曾告君，世上交情岂堪说。
丈夫须为汗漫游，怪尔区区守吴越。
渤海银鱼一尺鲜，闾山白雪千寻结。
貔貅转战阵云黄，麋鹿成群猎火热。
厨中况多薏苡尊，浮来色映莲花铁。
献技胡儿弓力强，侑觞胡妇笳声咽。
思君共饮梦悠悠，安得君生两飞翼。

作者简介：（1537—1604）明南通州人，字益卿，号冲庵。嘉靖四十四年进士。历官福建佥事、蓟州兵备副使，万历十三年以右佥都御史巡抚辽东，升右副都御史。十六年迁南京户部右侍郎，丁忧去。二十一年任兵部侍郎，总督蓟辽军务，力主自朝鲜撤兵，主张封关白为日本王。被劾，乞归。卒谥襄敏。有《冲庵抚辽奏议》、《督抚奏议》。